**«Պտղաբուծության շուկայի զարգացման» ծրագիր**

ՓՈՔՐ ԴՐԱՄԱՇՆՈՐՀՆԵՐԻ ԾՐԱԳՐԻ

հայտերի ներկայացման հրավեր

«Սյունիք-Զարգացում» և «Շեն» ՀԿ-ները հայտարարում են դրամաշնորհային մրցույթ

# Պտղաբուծության շուկայի զարգացման ծրագիր

«Պտղաբուծության շուկայի զարգացման» ծրագիրը իրականացվում է Շեն և Սյունիք-Զարգացում հասարակական կազմակերպությունների կողմից Գեղարքունիքի և Վայոց Ձորի մարզերում: Ծրագիրը ֆինանսավորվում է շվեյցարական EPER կազմակերպության կողմից:

Ծրագրի նպատակն է աջակցել ֆերմերներին արտադրել և իրացնել շուկայի պահանջներին համապատասխան բարձրորակ պտուղ, ինչպես նաև կայուն եկամուտ ստանալու նպատակով խրախուսել նրանց առավել արդյունավետ ընդգրկվել Հայաստանի պտղի արժեշղթաների մեջ իրենց արտադրության ավելացված արժեք ունեցող թարմ և վերամշակված մրգերով:

Ելնելով ծրագրի նպատակից և խնդիրներից, «Պտղաբուծության շուկայի զարգացման» ծրագիրը տրամադրում է փոքր դրամաշնորհներ երկու ուղղություններով.

1. պտղի վերամշակում` չոր մրգերի արտադրություն, հյութեր, պահածոներ և այլն,
2. հետ-բերքահավաքային պահպանություն` սառնարանային տնտեսություններ, մթերման կետեր և այլն:

Ծրագրի շրջանակներում իրականացվող դրամաշնորհային մրցույթին կարող են մասնակցել՝

* Պտղաբուծությամբ հետաքրքրված ֆերմերային խմբերը (նախաձեռնող խմբեր)
* Պտղաբուծության մեջ մասնագիտացված կոոպերատիվները
* Պտուղ վերամշակող փոքր և մեծ արտադրողները
* Պտղի պահպանությամբ զբաղվող բիզնեսները
* հետ-բերքահավաքային պահպանության միավորները՝ սառնարանային տնտեսություններ, մթերման կետեր և այլն:

# Դրամաշնորհի պայմանները

* Հայցվող գումարը չպետք է գերազանցի 3.500.000 դրամի սահմանը
* Հայցվող գումարի 50% չափով պետք է լինի սեփական ներդրումը , որից առնվազն 25%-ը պետք է լինի դրամային տեսքով, իսկ 25%-ը նյութական (սեփական միջոցներ, գույք, սարքավորումներ և այլն)
* Ծրագիրը պետք է իրականացվի ՀՀ տարածքում, նախապատվությունը կտրվի Վայոց Ձորի և Գեղարքունիքի մարզերում իրականացվող ծրագրերին, կամ այն ծրագրերին, որոնք հումքը կմթերեն այս երկու շահառու մարզերից:
* Դրամաշնորհային ծրագրից օգտվողները պետք է միրգ մթերեն միայն Վայոց ձորի և Գեղարքունիքի ֆերմերներից: Յուրաքանչյուր ծրագիր պետք է ապահովի առնվազն 10 տ հումքի մթերում երկու մարզերի այգեգործներից:
* Ծրագիրը պետք է ուղղված լինի ոչ թե առանձին անհատների, այլ հասարակության լայն խմբերի համար նոր հնարավորությունների ստեղծմանը,
* Ծրագիրը պետք է իրականացվի 2018թ-ին: Ծրագրի արդյունավետությունը պետք է լինի երկարաժամկետ՝ առնվազն երկու տարվա արդյունավետությամբ
* Ծրագրի իրականացումը պետք է անվտանգ լինի շրջակա միջավայրի համար:

Դրամաշնորհը մեկնարկում է 01.03.2018: Դրամաշնորհային առաջարկներ ներկայացնելու վերջնաժամկետն է 31.03.2018թ: Մրցույթային հանձնաժողովը կհրապարակի դրամաշնորհի արդյունքները մինչև 2018թ. մայիսի 1-ը:

* դրամաշնորհների ծրագրի բիզնես պլանները (հայտի հետ միասին) պետք է ուղարկել [hmdp@gmail.com](mailto:hmdp@gmail.com) էլ. հասցեին, վերնագրի տողում նշելով ներկայացվող ծրագրի անվանումը:
* Առաջարկը պետք է կազմված լինի հայերեն լեզվով, համակարգչային MS Word ծրագրով, Sylfaen տառաձևով, 12 տառաչափով, տողերի հեռավորությունը՝ 1:
* Ծրագրի հայտի փաթեթը կարելի է ներբեռնել <http://www.shen.am/> և <http://www.syunikngo.am/> կայքերից:

Ծրագրի խորհրդատվական խումբը ներկայացնելու է Դրամաշնորհի փաթեթը և բացատրելու է թե ինչպես պատրաստել բիզնես պլան.

* Վայոց ձորի մարզում՝ 27.02.2018թ, ժամը 11:00 «Գիտելիք» համալսարանի շենք, Մոմիկի 5 փողոց
* Գեղարքունիքի մարզում՝ 28.02.2018թ, ժամը 11:00 Վարդենիսի քաղաքապետարանի նիստերի դահլիճում

Հարցերի դեպքում դիմել խորհրդատվական խմբին [hmdproject2018@gmail.com](mailto:hmdproject2018@gmail.com) էլ. հասցեով:

# Դրամաշնորհի ծրագիրը իրականացնող կազմակերպությունները

«Սյունիք-Զարգացում» ՀԿ-ն ([www.syunikngo.am](http://www.syunikngo.am)) հարավային Հայաստանի ամենամեծ հասարակական կազմակերպություններից է՝ հիմնադրված 1995թ-ին: ՀԿ-ի առաքելությունն է աջակցել ՀՀ մարզերի բնակչությանը առկա սոցիալական, կրթական, մշակութային, տնտեսական և բնապահպանական խնդիրների լուծման, 21-րդ դարի պահանջներին համահունչ համայնքերի ստեղծման, ազգամիջյան կապերի զարգացման հարցերում: Այժմ ՀԿ-ն իրականացնում է գյուղատնտեսական, սոցիալական, երիտասարդական, տուրիզմի զարգացման և համայնքային կարճաժամկետ ծրագրեր:

«Շեն» ԲՀԿ-ն ([www.shen.am](http://www.shen.am)) հիմնադրվել է 1988թ.-ին: Այդ ժամանակից ի վեր Շենը մասնակցում է ավելի քան 350 գյուղական համայնքներում զարգացման նպատակով իրականացված աշխատանքներին, որոնք ներառել են գյուղական համայնքների զարգացման համարյա բոլոր փուլերն, ինչպիսիք են.

* Մարդասիրական օգնություն,
* Գյուղերի համապարփակ զարգացում,
* Գյուղական համայնքներում ֆիզիկական և սոցիալական ենթակառուցվածքների վերականգնում,
* Համայնքային զարգացում տեղի ռեսուրսների օգտագործման միջոցով,
* Արժեշղթաների զարգացում «Շուկաներն ի շահ աղքատների» (M4P) մոտեցման միջոցով,
* Գյուղատնտեսական կոոպերատիվների զարգացում: